EELNÕU

03.02.2026

**Hädaolukorra seaduse muutmise ja sellega seonduvalt teiste seaduste muutmise seadus**

**§ 1. Hädaolukorra seaduse muutmine**

Hädaolukorra seadust täiendatakse §-ga 141 järgmises sõnastuses:

„**§ 141. Teabevahetuse keskasutus ja riiklik ühtne kontaktpunkt**

(1) Teabevahetuse keskasutuse ja riikliku ühtse kontaktpunkti ülesandeid Euroopa Parlamendi ja nõukogu määruse (EL) 2024/2747, millega luuakse siseturu hädaolukorra ja vastupanuvõimega seotud meetmete raamistik ning muudetakse nõukogu määrust (EÜ) nr 2679/98 (siseturu hädaolukorra ja vastupanuvõime määrus) (ELT L, 2024/2747, 08.11.2024), artikli 8 lõike 1 ja artikli 24 lõike 1 tähenduses täidab Majandus- ja Kommunikatsiooniministeerium.

(2) Majandus- ja Kommunikatsiooniministeerium võib käesoleva paragrahvi lõikes 1 nimetatud ülesannete täitmiseks sõlmida käesoleva seaduse § 181 lõikes 1 nimetatud riigi äriühinguga halduslepingu, mille sõlmimisele ei kohaldata halduskoostöö seaduse §-e 6 ja 14.

(3) Haldusjärelevalvet käesoleva paragrahvi lõikes 2 nimetatud halduslepingu täitmise üle teostab Majandus- ja Kommunikatsiooniministeerium.

(4) Kui käesoleva paragrahvi lõikes 2 nimetatud haldusleping lõpetatakse ühepoolselt või esineb muu põhjus, mis takistab halduslepingus nimetatud haldusülesande täitmist, korraldab haldusülesande edasise täitmise Majandus- ja Kommunikatsiooniministeerium.

(5) Majandus- ja Kommunikatsiooniministeeriumil või käesoleva paragrahvi lõikes 2 nimetatud halduslepingu alusel ülesandeid täitval riigi äriühingul on Euroopa Parlamendi ja nõukogu määruse (EL) 2024/2747 artikli 8 lõike 3 kohaselt õigus saada Euroopa Parlamendi ja nõukogu määruses (EL) 2024/2747 sätestatud ülesannete täitmiseks teavet valitsusasutustelt ja nende hallatavatelt riigiasutustelt ning riigi infosüsteemi kuuluvatest andmekogudest.“.

**§ 2. Halduskoostöö seaduse muutmine**

Halduskoostöö seaduse § 13 lõiget 11 täiendatakse punktiga 33 järgmises sõnastuses:

„33) hädaolukorra seaduse § 141 lõikes 2 nimetatud haldusleping.“.

**§ 3. Maksukorralduse seaduse muutmine**

Maksukorralduse seaduse § 29 täiendatakse punktiga 292 järgmises sõnastuses:

„292)Majandus- ja Kommunikatsiooniministeeriumile või hädaolukorra seaduse § 181 lõikes 1 nimetatud riigi äriühingule, kellega Majandus- ja Kommunikatsiooniministeerium on sõlminud halduslepingu, Euroopa Parlamendi ja nõukogu määruses (EL) 2024/2747, millega luuakse siseturu hädaolukorra ja vastupanuvõimega seotud meetmete raamistik ning muudetakse nõukogu määrust (EÜ) nr 2679/98 (siseturu hädaolukorra ja vastupanuvõime määrus) (ELT L, 2024/2747, 08.11.2024), sätestatud ülesannete täitmiseks;“.

**§ 4. Toote nõuetele vastavuse seaduse muutmine**

Toote nõuetele vastavuse seaduses tehakse järgmised muudatused:

**1)** seaduse 3. peatüki 1. jagu täiendatakse §-ga 211 järgmises sõnastuses:

„**§ 211. Erand vastavushindamisest siseturu hädaolukorrarežiimi ajal**

(1) Kui Euroopa Liidu Nõukogu on kehtestanud Euroopa Parlamendi ja nõukogu määruse (EL) 2024/2747, millega luuakse siseturu hädaolukorra ja vastupanuvõimega seotud meetmete raamistik ning muudetakse nõukogu määrust (EÜ) nr 2679/98 (siseturu hädaolukorra ja vastupanuvõime määrus) (ELT L, 2024/2747, 08.11.2024), artikli 18 alusel siseturu hädaolukorrarežiimi ning võtnud Euroopa Komisjoni ettepaneku alusel rakendusaktiga vastu kriisi seisukohast oluliste toodete loetelu, võib Tarbijakaitse ja Tehnilise Järelevalve Amet, lähtudes Euroopa Liidu ühtlustamisõigusaktides sätestatud hädaolukorramenetluste kohaldamisest, lubada siseturu hädaolukorrarežiimi ajaks turule lasta või kasutusele võtta kriisi seisukohast olulise toote.

(2) Käesoleva paragrahvi lõike 1 alusel antud lubadest teavitab Tarbijakaitse ja Tehnilise Järelevalve Amet viivitamata Euroopa Komisjoni ja teisi Euroopa Liidu liikmesriikide turujärelevalveasutusi.“;

**2)** seaduse normitehnilist märkust täiendatakse tekstiosaga järgmises sõnastuses:

„Euroopa Parlamendi ja nõukogu direktiiv (EL) 2024/2749, millega muudetakse direktiive 2000/14/EÜ, 2006/42/EÜ, 2010/35/EL, 2014/29/EL, 2014/30/EL, 2014/33/EL, 2014/34/EL, 2014/35/EL, 2014/53/EL ja 2014/68/EL vastavushindamise, nõuetele vastavuse eelduse, ühtsete spetsifikatsioonide vastuvõtmise ja turujärelevalve hädaolukorramenetluste osas, mis on tingitud siseturu hädaolukorrast (ELT L, 2024/2749, 08.11.2024).“.

**§ 5. Seaduse jõustumine**

Käesolev seadus jõustub 2026. aasta 29. mail.

Lauri Hussar

Riigikogu esimees

Tallinn, ………………. 2026. a

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatab Vabariigi Valitsus ……………….. 2026. a

(allkirjastatud digitaalselt)